b'\n_START_ARTICLE_\nAginskojen piiri\n_START_PARAGRAPH_\nAginskojen piiri (ven. \xd0\x90\xd0\xb3\xd0\xb8\xd0\xbd\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xd0\xbd, Aginski raion) on kunnallinen itsehallintoalue Taka-Baikalian aluepiiriss\xc3\xa4 Ven\xc3\xa4j\xc3\xa4ll\xc3\xa4. Vuonna 1941 perustetun piirin pinta-ala on 6\xc2\xa0300 neli\xc3\xb6kilometri\xc3\xa4. Asukkaita on 32\xc2\xa0600 henke\xc3\xa4 (vuonna 2009; ilman Aginskojen taajamaa 18\xc2\xa0200)._NEWLINE_Aginskojen piiri sijaitsee Taka-Baikalian aluepiiriin kuuluvassa Agan Burjatiassa. Pohjoisessa se rajoittuu Karymskojen, id\xc3\xa4ss\xc3\xa4 Mogoituin, etel\xc3\xa4ss\xc3\xa4 Ononin ja l\xc3\xa4nness\xc3\xa4 Duldurgan piireihin._NEWLINE_Piirin hallinnollinen keskus on Aginskojen kaupunkimainen taajama, joka vuoden 2009 alussa erotettiin erilliseksi kaupunkipiirikunnaksi. Piiriin kuuluvat Orlovskin ja Novoorlovskin kaupunkimaiset taajamat sek\xc3\xa4 11 maalaiskuntaa: Amitha\xc5\xa1a, Budulan, Gunei, Hoito-Aga, Ju\xc5\xbenyi Argalei, Kunkur, Sahjurta, Suduntui, T\xc5\xa1elutai, Tsokto-Hangil ja Urdo-Aga. Asutuskeskuksia on yhteens\xc3\xa4 20._NEWLINE_Asukkaista 54\xc2\xa0% on burjaatteja ja 40\xc2\xa0% ven\xc3\xa4l\xc3\xa4isi\xc3\xa4._NEWLINE_Aginskojen kautta kulkee aluepiirin p\xc3\xa4\xc3\xa4kaupungista T\xc5\xa1itasta Kiinan rajalle johtava maantie._NEWLINE_Seudun p\xc3\xa4\xc3\xa4elinkeino on maatalous, joka on erikoistunut lampaiden kasvatukseen. Novoorlovskissa toimii paikallisten litium-, tantaali- ja wolframiesiintymien malmeja louhiva ja rikastava yritys. Lis\xc3\xa4ksi on elintarvike- ja mets\xc3\xa4teollisuutta.'